Ш Е Ш І М

ҚАЗАҚСТАН РЕСПУБЛИКАСЫ АТЫНАН

 26.08.2015 г. Чапаев ауылы

Батыс Қазақстан облысы, Ақжайық аудандық соты құрамында төрағалық етуші судья С. К. Ахмерова, хатшылықта Н.К.Галиматов отырып, талапкер Сундетованың, жауапкер Кабашевтың қатынасуларымен, Ақжайық аудандық сотының ғимаратында, ашық сот мәжілісінде, үн-бейне жазба құралын пайдалану арқылы талапкер кәмелетке толмаған А.А.Қабылтайдың мүддесін қорғаушы Людмила Узакбаевна Сундетованың жауапкер Тулеген Упагалиевич Кабашовқа материалдық шығын және моральдық зиян өндіру туралы талап арызы бойынша азаматтық істі қарап, соттың

АНЫҚТАҒАНЫ:

Талапкер Л.У.Сундетова сотқа кәмелетке толмаған А.А.Қабылтайдың мүддесін қорғай отырып, жауапкер Тулеген Упагалиевич Кабашовқа 13 600 теңге көлемінде материалдық шығын және 1 000 000 теңге моральдық зиян өндіру, мемлекеттік бажды қайтару туралы талап арызбен жүгінген. Өз талабын былай деп баяндаған: 03.05.2015 ж. күні сағат 21:30-дар шамасында жауапкер Т.У.Кабашев Volkswaqen Vw 19е маркалы, тіркеу № L647 FAM автокөлігімен Батыс Қазақстан облысы Ақжайық ауданы Көнеккеткен аулының екінші көше бойы бағытта алкоголдік ішімдік ішкен күйінде басқарып, жасы кәмелетке толмаған қызым А.А.Қабылтайды қағып кетіп, соның салдарынан оның денсаулығына дене жарақаттарын, сонымен қатар материалдық залал келтірген. Оқиға болған жерде жасөспірім А.Қабылтай оны қағып кеткеннің салдарынан жарақат алғанына қарамастан, Т.У.Кабашов жауапкершіліктен жалтару мақсатында, жол оқиғасы болған жерден бой тасалаған. 26.05.2015 ж. күні Ақжайық аудандық сотының қаулысымен Т.Кабашов ҚР ӘҚБТК-нің 608-бабының 3-бөлігімен әкімшілік құқық бұзушылық жасағаны үшін кінәлі деп танылған. Жол оқиғасынан жосөспірім қызым Қабылтай Аружанның денсаулығына зиан келді. Кәмелетке толмаған Қабылтай Аружанға қатысты сот-медициналық сараптаманың қорытындысына сәйкес, қызымның денсаулығына жауапкердің әрекетінен зиян келтірілгені дәлелденген. Осы оқиғаның салдарынан біздің жанұямызға материалдық зиан келді. Атап айтқанда: қызым А.Қабылтайды 03.05.2015 ж. жедел жәрдеммен БҚО ауруханаға травмпунктке алып келдік. 05.05.2015-12.05.2015 ж.ж. дейін қызым Аружан Ақжайық аудандық сотына қайта шақыртылып, таксимен келдік. 27.05.2015 ж. күні қаулыны алуға қайтадан Ақжайық аудандық сотына таксимен келдік. 23.05.2015 ж. қызым А.Қабылтайдың денсаулығын тексертуге, яғни БҚО диагностикалық орталығына басын МРТ түсіруге ауылдың автобусымен 2 000 теңге төлеп келдік. 24.07.2015 ж. күні таңертеңгі сағат 8.00-де дәрігердің қабылдауында болып, ақылы 10 800 теңге төлеп МРТ өттік. Сол соққыдан кейін қызымның басында ісік қалып қойып, өзін жайсыз сезінді. Сол себептен басын МРТ-ға түсіруге мәжбүр болдым. 26.07.2015 ж. сол автобуспен қызым екеуміз 2 000 теңге төлеп ауылға қайтып келдік. Жауапкер Кабашов Т.У. заңсыз әрекеттерінен біздің жанұямызға айтарлықтай материалдық және моралдық залал келтірді. Кәмелетке толмаған қызымыз А.Кабылтайдың денсаулығына, сонымен қатар жүйкесіне зиан келді. Көңіл күйіміз, жүйкеміз тозып, жан азабы мен тән азабын басымыздан кешірудеміз. Жауапкердің тарапынан осы кезге дейін келтірілген материалдық және моралдық залалдың орнын толтыру туралы ешқандай әрекет жасалмады.

Сот отырысында талапкер Л.У.Сундетова өз талабын қуаттап, материалдық шығынның көлемін 16 400 теңгеге көбейтті.

Сот отырысында жауапкер Т.У.Кабашев талап арызды мойындамайтындығын, жәбірленушіге зиянды нақты өзінің келтіргендігіне сенбейтіндігін айтты. Сондай-ақ, баланың денсаулығына айтарлықтай зиян келмегендігін, ал талапкердің шығын көлемін асыра көбейтіп жібергендігін айтып, өзінің бұл оқиға бойынша жазасын көлік жүргізу құқығынан айырылғандығымен өтегендігін, жұмыссыз екендігін алға тартып, аталған шығын көлемін өтеуге дәрменсіздігін айтып түсіндірді.

Тараптардың түсініктемелерін тыңдап, іс құжаттарын зерттеп, сот келесідей қорытындыға келеді.

Қазақстан Республикасының Азаматтық Кодексінің 917-бабына сай, азаматтар мен заңды тұлғалардың мүлiктiк немесе мүлiктiк емес игiлiктерi мен құқықтарына заңсыз iс-әрекеттермен (әрекетсiздiкпен) келтiрiлген (мүлiктiк және (немесе) мүлiктiк емес) зиянды, оны келтiрген тұлға толық көлемiнде өтеуге тиiс.

Сондай-ақ, ҚР АК-нің 931-бабының 1,2-бөліктеріне сай, қызметi айналасындағылар үшiн жоғары қауiптiлiкпен байланысты заңды тұлғалар мен азаматтар (көлiк ұйымдары, өнеркәсiп орындары, құрылыстар, көлiк құралдарының иелерi және т.б.), егер зиян дүлей күштердiң немесе жәбiрленушiнiң терiс пиғылының салдарынан пайда болғанын дәлелдемесе, жоғары қауiптiлiк көздерi келтiрген зиянды өтеуге мiндеттi.

Зиянды өтеу мiндетi меншiк құқығымен, шаруашылық жүргiзу құқығымен немесе жедел басқару құқығымен немесе кез келген басқа да заңды негiзбен жоғары қауiптiлiк көзiн иеленушi заңды тұлғаға немесе азаматқа жүктеледi.

03.05.2015 ж. күні жол-көлік оқиғасы орын алған, кәмелетке толмаған А.Қабылтайды қағып кеткен. Бұл жағдай Ақжайық аудандық сотының 26.05.2015 жылғы қаулысымен расталады және аталмыш қаулы ешбір тараппен шағымдалмай, заңды күшіне енді.

Аталған қаулыда келесідей мәтін бар: 03.05.2015 жылы сағат 21.30 шамасында Т.У.Кабашов Volkswaqen Vw 19е маркалы, тіркеу № L647 FAM автокөлігімен Батыс Қазақстан облысы Ақжайық ауданы Көнеккеткен аулының екінші көше бойы бағытта алкоголдік ішімдік ішкен күйінде басқарып, жасы кәмелетке толмаған қызым А.А.Қабылтайды қағып кетіп, соның салдарынаң оның денсаулығына қылмыстық жауаптылық іс әрекет белгілері жоқ зиян келтіріп, яғни жол қозғалыс ережесінің 2.4.2, 10.1 тармақшалырын бұзғандығы келтірілген.

13.05.2015 жылығы № 01-15/234 санды сот-сараптама қорытындысына сай, А.Қабылтайдың бас миы шайқалған, бетінде жырығы бар. Дәрежесі бойынша 3 аптаға дейін созылатын қысқа мерзімді денсаулық бұзылуына әкеп соғатын орташа залал келген.

Жәбірленуші А.Қабылтай 05.05.2015 жылдан 12.05.2015 жылға дейін «бас миының шайқалуы» диагнозы бойынша дәрігер қарауында ем алған. Бұл оның №780 санды ауру тарихы жазылған медициналық кітапшасымен расталады. Сондай-ақ, 22.07.2015 ж. Орал қаласындағы «Облыстық Кеңестік-диагностикалық орталықтан» тексеруден өткен, бұл оның 22.07.2015 жылғы түбіртек көшірмесімен расталады.

Такси және автобус шығындары бойынша жалпы 5 600 теңге жұмсаған, бұл оның «Батыс Қазақстан автобус паркі» ЖШС-нің және Т.Г.Тюребаева ЖК-нің түбіртектерімен расталады.

Талапкер қызының бас миының компьютерлік томографиядан өтуіне 10 800 теңге төлеген, бұл оның орталық берген кассалық түбіртегімен расталады.

Сонымен, жауапкеден өндірілетін материалдық шығынның жалпы көлемі 16 400 (5 800 + 10 800) тенгені құрайды.

Сот жауапкерден 1 000 000 тенге көлеміндегі моральдық зиянды өндіруді туралы талапкердің талабын 70 000 тенге көлемінде ішінара қанағаттандыруға болады деп тауып, келесідей негіздерге жүгінеді.

ҚР АК-+нің 951-бабының 1-бөлігіне сай, моральдық зиян - жеке тұлғалардың өзiндiк мүлiктiк емес игiлiктерi мен құқықтарының бұзылуы, кемсiтiлуi немесе олардан айырылуы, соның iшiнде жәбiрленушiнiң өзiне қарсы құқық бұзушылықтың жасалуы салдарынан басынан кешірген жан азабы немесе тән азабы.

ҚР АК-нің 951-бабының 3-бөлігі 1-тармағы бойынша, зиян келтірушінің кінәсіне қарамастан моральдық зиян мына жағдайларда, егер зиян азаматтың өмiрi мен денсаулығына жоғары қауiптілiк көзi арқылы келтiрiлсе.

Жәбірленуші А.Қабылтай тән және жан азабын тартқан, психологиялық күйзелуді бастан кешкен, жол-көлік оқиғасынан соң, өзін жайсыз сезінген. Сот моральдық зиянның көлемін анықтауда жәбірленушінің орташа дәрежеде соққы алғандығын және жауапкердің материалдық жағдайын ескереді.

Сонымен, талапкер Л.У.Сундетоваға жауапкерден барлығы 86 400 тенге өндіруге жатады.

ҚР АІЖК-нің 110-бабына сай, жауапкерден талапкердің пайдасына сот шығыны 864 тенге өндіруге жатады.

Талап арыздың басқа бөліктері қанағаттандырудан бас тартуға жатады.

Жоғарыда аталғандардың негізінде және ҚР АІЖК-нің 217-221, 223-баптарын басшылыққа ала отырып, сот

ШЕШІМ ЕТТІ:

Талап арыз ішінара қанағаттандырылсын.

Жауапкер Кабашев Тулеген Упагалиевичтен талапкер Сундетова Людмила Узакбаеваның пайдасына материалдық шығын соммасы 16 400 (он алты мың төрт жүз) тенге, моральдық зиян соммасы 70 000 (жетпіс мың) теңге, барлығы 86 400 (сексен алты мың төрт жүз) теңге өндірілсін.

Жауапкер Кабашев Тулуген Упагалиевичтен талапкер Сундетова Людмила Узакбаеваның пайдасына мемлекеттік баж соммасы 864 (сегіз жүз алпыс төрт) теңге өндірілсін.

Қалған талап арыз бөлігін қанағаттандырудан бас тартылсын.

Шешімге шешімнің көшірмесі тапсырылған күннен бастап 15 (он бес) күн ішінде Батыс Қазақстан облыстық сотының апелляциялық сот алқасына апелляциялық шағым, наразылық келтіруге болады.

Төрағалық етуші: С.К.Ахмерова